AARHUS: Midtbyens beboere får lettere ved at finde en p-plads. Og beboere fra oplandet, som arbejder i Aarhus, må vinke farvel til en smart p-fidus.

Det er blot nogle af konsekvenserne af en ny parkeringspolitik, som byrådet snart tager fat på. Måske allerede på mandag i magistraten.

Groft sagt går hele øvelsen ud på at få udefrakommende bilister til at parkere i midtbyens store p-huse i stedet for på gaden. Samt at give beboere inden for Ringgaden mulighed for at finde en p-plads til deres bil.

Og hvorfor nu det? Hvad er egentlig meningen?

Jo, set fra kommunens og teknikrådmands Kristian Würtz' synsvinkel fungerer parkeringen i det centrale Aarhus langt fra optimalt i dag:

I flere store p-anlæg er der tomme pladser. Imens er der stigende pres på p-pladserne på gaden. Så stort pres, at bilisterne cirkulerer rundt i jagten på en ledig gade-p-plads.

Det øgede pres på parkeringspladserne på gaden gør, at beboere i midtbyen har stadig større problemer med at finde en p-plads. Især hvis der er gratis parkering på gaden i området.